b'\n_START_ARTICLE_\nCapafonts\n_START_SECTION_\nGeografia\n_START_PARAGRAPH_\nEl terme de Capafonts es troba a les Muntanyes de Prades, envoltat pels termes de Vilaplana al sud-est, La Febr\xc3\xb3 al sud-oest, Prades al nord i al nord-oest, i amb el de Mont-ral, ja comarca de l\'Alt Camp, a l\'est. T\xc3\xa9 una extensi\xc3\xb3 de 13,27 km\xc2\xb2, i ocupa la part alta de la vall del riu Brugent. Els punts m\xc3\xa9s encimbellats del terme s\xc3\xb3n el puig Pelat, de 1.071 m., la Pena Roja, de 1.025 i el Picorandan, de forma caracter\xc3\xadstica, i que segons Coromines significa en moss\xc3\xa0rab "bec d\'oreneta". La part sud-oriental del terme correspon als Motllats, i \xc3\xa9s una zona pedregosa i seca, ocupada b\xc3\xa0sicament per boscos de pins i d\'alzines, de les quals abans se n\'obtenia carb\xc3\xb3. Situat a 751 metres d\'altitud, es troba al mig d\'un amfiteatre de muntanyes, i est\xc3\xa0 constitu\xc3\xaft b\xc3\xa0sicament per un carrer principal, del qual en surten alguns de secundaris, i dues places. Des dels anys setanta del segle XX, despr\xc3\xa9s de la considerable emigraci\xc3\xb3 de la seva poblaci\xc3\xb3 cap a nuclis com Reus i Tarragona, s\'han refet diverses cases com a lloc d\'estiueig, gr\xc3\xa0cies al seu clima fresc i sec._NEWLINE_El poble es troba a 36\xc2\xa0quil\xc3\xb2metres de Reus i el seu aeroport, i a 140 de Barcelona. Tamb\xc3\xa9 a poc m\xc3\xa9s de 40 quil\xc3\xb2metres de Salou i del parc tem\xc3\xa0tic PortAventura._NEWLINE_El clima \xc3\xa9s t\xc3\xadpic de muntanya mediterr\xc3\xa0nia.\n_START_SECTION_\nHist\xc3\xb2ria\n_START_PARAGRAPH_\nSembla que el 1151 Capafonts estava ja en mans dels conqueridors francs, i apareix esmentat a la carta de poblament de Prades de 1159 i es creu que va ser reconquerit per Pon\xc3\xa7 II i Ramon de Cervera, fills de Pon\xc3\xa7 I de Cervera, despr\xc3\xa9s que el seu pare hagu\xc3\xa9s ocupat tota la plana de sota les Muntanyes de Prades. Integrada al Comtat de Prades, abans de 1392 la vila va ser donada en dot pel comte Ramon Berenguer a la seva muller Blanca.  Al llarg del segle XVI Capafonts va patir diverses calamitats agr\xc3\xadcoles, sequera i una plaga de llagosta el 1681, que es repet\xc3\xad el 1685. Segons Madoz, el 1846 produ\xc3\xafa s\xc3\xa8gol, llegums, c\xc3\xa0nem i patates, i molt poc vi. Tenia dos molins fariners moguts pel riu Brugent i s\'hi feia carb\xc3\xb3. Des del segle XIII el poble tenia un forn de propietat i gesti\xc3\xb3 comunal, on els ve\xc3\xafns duien la farina i n\'obtenien el pa, que va estar en funcionament fins al 1985, des de 2009 est\xc3\xa0 muse\xc3\xaftzat.\n_START_SECTION_\nCultura\n_START_PARAGRAPH_\nL\'esgl\xc3\xa9sia parroquial \xc3\xa9s dedicada a Santa Maria. \xc3\x89s d\'estil barroc senzill, sense filigranes, i la seva construcci\xc3\xb3 va finalitzar el 1763. T\xc3\xa9 tres campanes, la major de les quals pesa 250 quilos. Damunt de cada una de les portes de la sagristia hi ha dos caps de bou, que, segons la tradici\xc3\xb3, \xc3\xa9s la paga que deman\xc3\xa0 l\'amo del Mas del Fortet per haver estat el que m\xc3\xa9s pedra havia portat per la construcci\xc3\xb3 del temple._NEWLINE_Als afores s\'hi troba l\'ermita de la Mare de D\xc3\xa9u de Barrulles que fou constru\xc3\xafda el segle XII. L\'ermita va romandre molt de temps abandonada fins que fou restaurada el 1956. La imatge de la Verge, que es guardava a l\'esgl\xc3\xa9sia del poble, \xc3\xa9s d\'alabastre policromat i \xc3\xa9s datada del segle XV._NEWLINE_La seva festa major se celebra el 15 d\'agost._NEWLINE_Al terme hi ha tamb\xc3\xa9 el Mas del Fortet, una masia del segle XVI que va ser refeta el segle XIX, i restaurada el 1976 per convertir-la en casa de col\xc3\xb2nies._NEWLINE_Capafonts conserva una tradici\xc3\xb3 culin\xc3\xa0ria que s\'ha perdut en altres llocs de muntanya. En destaquen les sopes de farigola, el mandongo i les orelletes.\n_START_SECTION_\nEconomia\n_START_PARAGRAPH_\nLa principal activitat econ\xc3\xb2mica \xc3\xa9s l\'agricultura. L\'abund\xc3\xa0ncia d\'aigua a la zona permet alternen els cultius de sec\xc3\xa0 amb els de regadiu. Destaca el cultiu d\'avellaners, hortalisses i patates.'